# Æble

Et **æble** er frugten af sorter fra krydsningen Spise-Æble (Malus x domestica).

Ordet "æble" kommer af germansk *\*ap(a)lja-*, som igen kommer af en indoeuropæiske rod *\*abh-*, "fugtig, saftig".

Den vilde oprindelse for spiseæblet er sandsynligvis arten *Malus sieversii* (som ikke har noget dansk navn). Det er et træ, som stadigvæk findes i vild tilstand i Centralasiens bjerge i det sydlige Kasakhstan, Kirgisistan, Tadsjikistan og Xinjiang provinsen i Kina. Forskere arbejder med materiale fra *M. sieversii*, som er resistent mod mange sygdomme og skadedyr. Målet er at bruge gener fra den oprindelige art for at skabe mere hårdføre og sunde æblesorter. Æbler indeholder overraskende små mængder c-vitamin. Kun sorten 'Elstar' er rig på c-vitamin. Det beskytter mod iltning, så æblet ikke brunfarves ved skrælning.

Tekst er tilgængelig under Creative Commons Navngivelse/Del på samme vilkår 3.0; yderligere betingelser kan være gældende. Se brugsbetingelserne for flere oplysninger.